Tvivlende anklager borer i den forklaring, som tiltalt kommer med i sag om drab på fuldgyldigt medlem af rockergruppen Satudarah.

Det er en kompliceret forklaring om ubetalt gæld, en ven i Korsør og et opkald til et medlem af banden Loyal To Familia, en drabstiltalt 34-årig mand kommer med i Retten i Glostrup fredag.

En fortælling, der ender med, at specialanklager Morten Frederiksen står med en stor kniv i hånden midt i retssalen, mens den tiltalte fortæller om et slagsmål på liv og død.

En fortælling, der tilsyneladende ikke helt stemmer overens politiets efterforskning.

Den 34-årige Darko P er tiltalt for at have slået Satudarah-rockeren Kevin Andersen ihjel den 29. august 2016 - ligesom han er tiltalt for at have mishandlet en af den dræbtes venner, inden han tvang ham til at partere og bortskaffe liget.

Endelig er han tiltalt for efterfølgende at have frihedsberøvet den dræbtes ven i næsten en uge. Anklagepunkter, han i det store hele har tilstået.

Han hævder dog, at drabet skete som nødværge, fordi Kevin Andersen var sur over, at tiltalte skyldte ham penge.

Vi var venner

Og det er her, den lange forklaring begynder:

- For at forstå det, der skete den 29. august, skal vi spole tiden tilbage, indleder specialanklager Morten Frederiksen sin afhøring af den op mod to meter høje og bredskuldrede tiltalte, der har sat sig midt i retslokalet.

Han spørger hvilken relation, den tiltalte havde til Kevin Andersen.

- Gode venner. Vi var venner. Venner, spillede fodbold, så fodbold. Vi havde kendt hinanden i mange år. Fem, syv, otte år. Vi var på talefod, grinte sammen, kunne hygge os, siger Darko P fra vidneskranken i en retssal, der er fyldt til sidste plads.

Flere af tilhørerne er tilsyneladende tilknyttet rockergruppen Satudarah, nogle er pårørende eller venner til en af parterne. Andre er journalister eller almindeligt interesserede, der første gang hørte om sagen, da politiet beskrev, hvordan dele af Kevin Andersens lig var blevet transporteret i Ikea-poser.

- Hvorfor kommer der penge mellem jer?, vil anklageren vide.

- Jeg lånte nogle penge af ham, fordi jeg selv skyldte penge, svarer den tiltalte.

- Til hvem?

- … øh. Det vil jeg sådan set ikke fortælle, siger den tiltalte.

Han fortæller, at det var penge, han først havde lånt af et familiemedlem for at betale en spillegæld. 50.000 kroner. Det var han pinligt berørt over, og så tilbød Kevin Andersen helt af sig selv, at han kunne låne penge af ham.

Kunne ikke skaffe penge

Herefter breder forklaringen sig ud og runder en ven af tiltalte, der bliver kaldt for Korsør-drengen. En ven, der skyldte tiltalte 40.000 kroner for et ur - men en ven, der ikke var så glad for at betale sin gæld.

Hvilket ifølge Darko P betød, at han så helle ikke selv kunne betale det, han skyldte.

- Måske er det medfølelse, men Kevin siger, at han godt vil give mig en hånd. Han vil låne mig 50.000 ud over de 15.000, jeg allerede havde lånt, siger tiltalte og trækker lidt på ordene, da anklageren beder ham om at gå i detaljer.

- Hvor havde Kevin pengene fra?, spørger specialanklager Morten Frederiksen.

- Det spurgte jeg ikke ind til. Jeg var lykkelig og glad for, at jeg kunne få støtte af en ven, siger den tiltalte.

Ikke selv bandemedlem

Han vidste godt, at Kevin Andersen var fuldgyldigt medlem af rockerklubben Satudarah – men afviser, at han på noget tidspunkt selv har været medlem af en bande. Selvom flere af hans tidligere skolekammerater og venner var det.

- Nogle er blevet lærere, andre er blevet bandemedlemmer, nogle er blevet rockere, nogle er blevet fodboldspillere og nogle er blevet fysikere, siger han. Selv var han blevet i Ballerup, hvor hans hustru havde født tre børn - et fjerde var på vej.

Han fortæller, at vel har han røget hash og sniffet kokain – men nej, der var ikke noget af gælden, der stammede fra noget med narkotika. Det var spillegæld, lyder hans forklaring igen og igen.

Vil beskytte Korsør-drengen

Men stemningen ændrede sig snart, og nu ville Kevin Andersen pludselig have sine penge.

- Jeg kan huske, at vi mødes om lørdagen. Bag vaskehuset i Magleparken, siger tiltalte. Det var lørdag den 27. august - to dage inden drabet på Kevin Andersen.

Men han havde ikke nogen penge, og nu truede Kevin Andersen ifølge Darko P's forklaring med, at han ville "op og snakke med Korsør-drengen".

- Det ville jeg helst undgå, siger tiltalte. Han ville ikke sende en rocker efter en ven.

Han skulle mødes med Korsør-drengen om søndagen, men mødet blev forsinket, og tiltalte slukkede sin telefon, så Kevin Andersen ikke skulle ringe.

De aftalte mødet, Korsør-drengen kom med 15.000 kroner.

Så går han amok. Han går amok Darko P

- Hvordan aftalte I mødet?

- Han ringede til mig.

- Men du havde jo slukket din telefon?

- Jeg havde en mere, siger den tiltalte.

Han fortæller, at konen måske godt vidste, at han havde to telefoner. Det var billige telefoner. Han har haft mange telefoner.

Politiet aflyttede allerede Darko P

Specialanklager Morten Frederiksen fortæller, at politiet aflyttede tiltaltes telefoner i forbindelse med sag om anden kriminalitet, men at de ikke har hørt noget om mødet med Korsør-drengen.

Svaret er lidt uklart. Måske er der flere telefoner.

Om mandagen den 29. august mødes han igen med Kevin Andersen. De aftaler mødet på sms'er, der bliver vist på en storskærm i retten.

- ... Er fuld af overraskelser, hahaha, skriver tiltalte i en sms til Kevin Andersen.

Overraskelsen var, at han havde nogle penge, de 15.000 kroner fra Korsør-drengen. Men ikke nok, det er rigtigt, nikker Darko P til anklageren.

Så går det galt

Efter en køretur til Nærum slutter Kevin Andersens ven K sig til de to andre, og alle tre går op i Darko P's lejlighed.

Det er i den lejlighed, politiet senere finder Kevin Andersens størknede blod. Og det er i den selvsamme lejlighed, vennen K efterfølgende bliver holdt fanget i mere end fem dage efter drabet, inden han lørdag morgen bliver kørt til Farum og sat af ved stationen under trusler om, at han ikke må kontakte politiet.

- Vi går ind i stuen. Jeg sætter mig ned. K står ved døren til stuen, Kevin sætter sig lige ved siden af mig, fortæller Darko P.

Kevin åbner en kuvert med penge - men der er langt fra nok. Der er kun de 15.000 kroner fra Korsør-drengen.

- Så går han amok. Han går amok, siger Darko P.

Han råber, bander, svovler. Darko P rejser sig op, så får han "en på siden". Det er med knyttet hånd. Som en refleks slår Darko P igen, forklarer han.

Han viser med højre hånd, hvordan han slår Kevin Andersen. Det var med flad hånd, siger han.

Han har en kniv

- Vi ser hinanden an, hvis man kan sige det på den måde. Der bliver råbt og skreget. Alt muligt. Løgner, du er færdig, siger Darko P. Han siger, at det ikke er ham, der råber.

Han tror, der er en plan om, at han skal overfaldes.

- Der står en rocker i mit hjem, der giver mig en på hovedet. Der står en af hans venner, som jeg ikke har set før, med krydsede arme, siger Darko P.

- Han er knaldrød i hovedet. Jeg har aldrig set ham sådan før. Hans øjne lignede nogen, der var ved at poppe ud, siger Darko P om Kevin Andersen.

Kevin Andersen løber ud i køkkenet. Det er lige til venstre overfor stuen.

- Det tegner ikke godt. Hvorfor skulle han løbe ud af køkkenet - det er nok ikke for at hente en kop kaffe til mig, forklarer Darko P.

- Der sker det, at jeg kommer ud i køkkenet, så har han en kniv. Det er sådan en, man skærer kød med, siger Darko P.

Knive i retten

Anklager Morten Frederiksen rejser sig op og sætter en kasse på bordet. Han tager et par hvide handsker på. For der er jo blod på kniven, forklarer han. Der lyder et pust fra tilhørerrækkerne.

- Er det sådan en kniv her, siger han to gange og trækker efter tur to knive op af kassen. Men det er ikke de knive. De er for små.

Han trækker en større kniv op. Ja, det er den.

- Hvad gør du så?, spørger anklageren.

- Jeg kæmper for mit liv. Han siger, han vil slå mig ihjel, siger Darko P.

Kassen med knive indeholder også en stegepande, som anklageren senere viser frem. Alle køkkenredskaberne var smidt i skoven sammen med Kevin Andersens lig.

Tvivler på forklaring

Anklageren kan ikke helt forstå, at Darko P går ud i køkkenet og hen imod Kevin Andersen. Mod en mand, der har en kniv og vil slå ham ihjel. Hvorfor det, hvorfor løb han ikke?

- Det hele går så hurtigt, siger Darko P.

Anklageren tager handsker på igen. Han tager den store kniv i hånden. Stiller sig ind i midten af retslokalet. Viser, hvordan man kan holde kniven. Hvordan holdt han? Anklageren stiller sig helt hen til den tiltalte.

- Jeg er rimelig sikker på, han står sådan. Jeg tager om bladet, siger Darko P.

- Det eneste, jeg husker, er, at jeg tager fat i kniven. Jeg har fat om hans venstre håndled. Jeg ryger ned, jeg lander på ham, siger Darko P.

Kamp for livet

Slagsmålet udvikler sig. Tiltalte slår Kevin et par gange.

- Jeg tænker, jeg skal have fat i en kniv, jeg tænker, hvorfor skal jeg dø? Jeg vil kæmpe for mit liv, siger Darko P.

Han rejser sig og får selv fat i en kniv fra skuffen i køkkenet. På en "mirakuløs" måde får han armen rundt om Kevin Andersen forfra og rammer ham i nakken med et seks centimeter dybt stik.

Anklageren har meget svært ved at forstå, hvordan sådan et stik kan finde sted - uden at Darko P selv bliver ramt.

- Det må være de højere magter, siger Darko P.

Kevin Andersen falder om. Han er død. Darko P tørrer sig under øjnene med en serviet. Retsformanden beslutter, at der skal være en pause. Efter 10 minutter fortsætter spørgsmålene.

46 stik og snit

- Hvad er der sket med Kevins kniv, spørger anklageren og tager igen fat på opgøret i køkkenet.

- Pas, jeg ved det ikke, siger Darko P. Han fortæller, at han stikker videre. Han stikker i frustration.

Anklageren vil vide hvorfor. 46 gange i alt. 46 snitsår, stiksår.

Darko P ryster på hovedet. Hans stemme ryster også. Han husker det ikke. Måske havde han selv åbne øjne, måske var de lukkede.

Han slår ham også med en stegepande, der stod på komfuret. Han slår ham på kroppen, i hovedet.

Buler i stegepande

Anklageren tager igen handsker på og finder en sort stegepande frem fra kassen. Den har flere buler. Om ikke Darko P i virkeligheden slog Kevin Andersen med stegepanden, inden han stak ham med kniven?

Men nej, sådan var det ikke. Og en knækket og bøjet kniv, som anklageren efterfølgende viser ham - den har han heller ikke nogen forklaring på.

- Måske har jeg også brugt stolen. Jeg ved det ikke. Jeg havde black out, siger Darko P.

Han kommer op at slås med Kevin Andersens ven. K får to stik i nakken. De bliver dybere, fordi K rykker hovedet, lyder den tiltaltes forklaring.

- Min mening er bare, at han skal forholde sig i ro, siger Darko P.

De to ender inde på et værelse. K er bange, han er nede på en seng.

- Jeg siger, han skal slappe af, jeg gør dig ikke noget, siger Darko P.

I alt får K 10-12 skader. Darko P kan ikke helt huske, hvor det er sket. K har ikke noget våben - men måske får han nogle flere stik inde på værelset.

- Jeg føler, at han er ude på noget. Jeg ville bare have ro på. Jeg er ikke på noget tidspunkt ude på at slå ham ihjel, siger Darko P.

Han har det dårligt, han har mistet overblikket. Han har skader i den ene hånd. Han har en død mand i sin lejlighed. Han tænker på, om han skal rulle den døde mand ind i et tæppe.

En sæk over hovedet

- Hvad er det, der sker ude i køkkenet med dig og K?

- Han kan ikke sidde stille. Han er bange for at dø, tænker jeg. Det ender med, at jeg giver ham en sort plasticsæk, som han skal have over hovedet, så han kan falde til ro, siger Darko P.

Han fortæller, at han er i panik, at han for at afværge noget snitter ud mod K, der stadig har den sorte plasticsæk over hovedet. K får et snit henover begge mundvige. Kniven støder mod tænderne.

Anklageren kan ikke forstå, hvad det er, Darko P vil afværge fra en mand med en sæk over hovedet. Eller hvordan Darko P kan være sikker på, at den første skade, nogen får i lejligheden, det er en dyb skade i hans egen hånd. Den eneste skade, han i sidste ende får.

Konen kom efter svoger og bandemedlem

Den tiltalte er i chok, siger han. Og hans kone er den første, han ringer til. Han er bange for, at hun skal komme hjem, siger han. Men det er ikke rigtigt, påpeger anklageren. Det første opkald er til svogeren - og den telefonsamtale har politiet optaget, fordi de i forvejen aflyttede Darko P's telefoner.

Herefter ringede han til en kendt LTF'er fra Kokkedal. Et medlem af bandegrupperingen Loyal To Familia.

- Han havde prøvet at få fat i mig, siger Darko P og trækker umærkeligt på skuldrene.

Først derefter ringede han til sin kone.

Afviser hætteklædte venner

Så gik han op i centeret, men inden da låste han K ude på toilettet. Han mødtes måske med nogen i centeret - men nej, der kom ikke nogen med tilbage i lejligheden.

- K siger ellers, at der kom tre maskerede mænd, der taler et udenlandsk sprog - måske et sprog fra dit hjemland, siger anklageren og henviser til, at selvom Darko P er født i Danmark, så har han rødder i Montenegro.

Men nej, Darko P afviser, at andre skulle have været i lejligheden. Heller ikke, selvom der ikke blev fundet blod fra andre end Darko P i hans bil, der ifølge hans forklaring blev brugt til at køre Kevin væk i.

Heller ikke, selvom politiet senere forbinder en anden udbrændt bil med sagen.

Kuffert var for lille

Han fastholder, at han var alene om det hele. Bange og stresset. At han hentede nogle kufferter men måtte konstatere, at den dræbte var for stor til at komme ned i dem.

Til sidst opgav Darko P at få liget ud af lejligheden, så han låste døren op til badeværelset, hvor K var låst inde. K, der selv var såret, fik besked på at partere liget.

- Jeg sagde ikke direkte, hvor han skulle gøre det. Men han kunne jo godt se, at han ikke kunne være i kufferten, siger Darko P.

Senere var det også K, der måtte gøre lejligheden ren.

- Det er et kæmpe oprydningsarbejde, fortæller Darko P, der ikke kan huske, hvilke steder gardiner, persienner og sko blev smidt væk. Der var mange ting, der røg ud. Der var blod på det hele.

Eller hvor Kevin Andersens tøj endte.

Sagen udsat

Anklageren er ikke færdig med at udspørge Darko P, men efter flere timers forhør mener retsformanden, at sagen skal afbrydes og forhøret fortsætte mandag. Her er det også meningen, at K skal afgive sin forklaring.

Det forventes, at der falder dom den 7. december.

Ifølge TV 2's oplysninger kan der i virkeligheden ligge andet end spillegæld bag opgøret mellem Kevin Andersen og Darko P.

Endvidere erfarer TV2, at K efter sin frigivelse henvendte sig til rockergruppen Satudarah, inden han senere opsøgte et sygehus og efterfølgende afgav forklaring til politiet. Forklaringen skal være afgivet efter aftale med Satudarah.